**საგრანტო კონკურსი**

**მოქალაქეთა ჩართულობის საგრანტო პროგრამა (COG)**

აღმოსავლეთ-დასავლეთის მართვის ინსტიტუტის (EWMI) სამოქალაქო საზოგადოების განვითარებისა და მოქალაქეების ჩართულობის პროექტი (ACCESS) **იწვევს არასამთავრობო ორგანიზაციებს, განსაკუთრებით რეგიონულ ორგანიზაციებს,** **მოქალაქეთა ჩართულობის საგრანტო (COG) კონკურსში მონაწილეობის მისაღებად**. 2017 წლის ადგილობრივი თვითმმართველობის არჩევნების გათვალისწინებით, ACCESS–ი არასამთავრობო ორგანიზაციებს სთავაზობს, საპროექტო განაცხადებში აქცენტი **ადგილობრივი ამომრჩევლების, განსაკუთრებით კი ქალი ამომრჩევლების საჭიროებების გამოვლენაზე და ამ საჭიროებების საარჩევნო პროგრამებსა და დებატებში ასახვაზე გააკეთონ, რაც, თავის მხრივ, ქალი ამომრჩევლების სეგმენტის ფორმირებას შეუწყობს ხელს**.

COG პროგრამა დააფინანსებს ინიციატივებს, რომლებიც პოლიტიკური პარტიებისა და კანდიდატების (საარჩევნო სუბიექტების) საარჩევნო პროგრამებში ქალებისთვის მნიშვნელოვანი საკითხების გამოკვეთისთვის საჭირო წინაპირობებისა და გარემოს შექმნას უწყობს ხელს. COG პროგრამით დაფინანსდება ისეთი პროექტებიც, რომელთა მიზანი, ადგილობრივი მოქალაქეების ფართომასშტაბიანი ჩართულობით, არჩევნებში ქალების როგორც ამომრჩევლებად, ისე კანდიდატებად მონაწილეობის მნიშვნელობის შესახებ ცნობიერების ამაღლება იქნება.

**პრობლემის აღწერა**

საქართველოს ცენტრალური საარჩევნო კომისიის (ცესკოს) მიერ ბოლო ორ არჩევნებთან (2016 წლის საპარლამენტო და 2014 წლის ადგილობრივი თვითმმართველობის არჩევნები) დაკავშირებით გამოქვეყნებული ოფიციალური სტატისტიკა[[1]](#footnote-1) აშკარად ცხადყოფს გენდერულ დისბალანსს არჩევნებში მონაწილე პოლიტიკური პარტიებისა და კანდიდატების საარჩევნო სიებში.

*ადგილობრივი თვითმართველობის არჩევნები 2014 (პროპორციული)*

წარდგენილი კანდიდატი კაცი - 66.89 %

არჩეული წევრი კაცი - 84.54 %

„მეტობით“ არჩეული კაცი - 126 %

წარდგენილი კანდიდატი ქალი - 33.11 %

არჩეული წევრი ქალი – 15.46 %

„ნაკლებობით“ არჩეული ქალი - 46 %

*საპარლამენტო არჩევნები 2016 (პროპორციული)*

წარდგენილი კანდიდატი კაცი - 63 %

არჩეული წევრი კაცი - 76.62 %

„მეტობით“ არჩეული კაცი - 121 %

წარდგენილი კანდიდატი ქალი - 37 %

არჩეული წევრი ქალი – 23.38 %

„ნაკლებობით“ არჩეული ქალი - 63 %

გენდერული დისბალანსი **კიდევ უფრო დიდია** მაჟორიტარი კანდიდატების შემთხვევაში:

*ადგილობრივი თვითმართველობის არჩევნები 2014 (მაჟორიტარული)*

წარდგენილი კანდიდატი კაცი - 85.03 %

არჩეული წევრი კაცი – 91. 89 %

„მეტობით“ არჩეული კაცი - 108 %

წარდგენილი კანდიდატი ქალი - 14.87%

არჩეული წევრი ქალი – 8.11 %

„ნაკლებობით“ არჩეული ქალი - 54 %

*საპარლამენტო არჩევნები 2016 (პროპორციული)*

წარდგენილი კანდიდატი კაცი - 82.48 %

არჩეული წევრი კაცი – 95.65 %

„მეტობით“ არჩეული კაცი - 115 %

წარდგენილი კანდიდატი ქალი - 17.52%

არჩეული წევრი ქალი – 4.35 %

„ნაკლებობით“ არჩეული ქალი - 402%

USAID-ის მიერ დაფინანსებულ კვლევაში „*2016 წლის საპარლამენტო არჩევნების გენდერული ანალიზი, ძირითადი მიგნებები და გამოწვევები“* ([აქ](https://docs.google.com/viewerng/viewer?url=https://gyla.ge/files/news/2006/IV.GYLA.-gender-presentation..pdf))*,* რომელიც საქართველოს ახალგაზრდა იურისტთა ასოციაციამ (საია) მოამზადა აღნიშნულია, რომ ქალების პოლიტიკური მონაწილეობის შემზღუდავი საარჩევნო სისტემებისა და პოლიტიკური პარტიების დისკრიმინაციული პრაქტიკების გარდა, საარჩევნო პროცესებში ქალების ჩართვას პატრიარქალური და სტერეოტიპული საზოგადოებრივი ნორმებიც უშლის ხელს.

ორგანიზაციის „ნიდერლანდების ინსტიტუტი მრავალპარტიული დემოკრატიისთვის (NIMD)“ 2017 წლის კვლევამ ([აქ](http://nimd.ge/uploads/images/8455Gender_Ranking_online%20publication_2017.pdf)) „*გენდერული თანასწორობის შეფასება საქართველოს პოლიტიკურ პარტიებში“* შვიდი პოლიტიკური პარტიის საარჩევნო, ინსტიტუციონალური და პროგრამული კომპონენტების შესწავლის საფუძველზე დაასკვნა, რომ ა) პარტიის მაღალი საერთო *გენდერული თანასწორობის ინდექსი* (მაგალითად, 32% პატრიოტთა ალიანსის შემთხვევაში) ავტომატურად არ განაპირობებს მაღალ პროგრამულ და ინსტიტუციურ ინდექსს (12 % და 11.7%) და რომ ბ) პარტიის მაღალი საარჩევნო ინდექსი (ამ პარტიის მიერ ნომინირებული ქალი კანდიდატების რაოდენობის შეფარდება სხვა პარტიების მიერ ნომირებული ქალი კანდიდატების საერთო რაოდებასთან), ყოველთვის არ განაპირობებს ამ პარტიის ქალებზე და ქალთა საჭიროებებზე ორიენტირებულ პროგრამულ ხედვას (მაგ. პატრიოტთა ალიანსს ყველაზე მაღალი საარჩევნო ინდექსი აქვს (52.6%), თუმცა მისი პროგრამული ინდექსი მხოლოდ 12.5%-ია).

შესაბამისად, ACCESS-ი ცდილობს, არჩევნებში **გენდერული დისბალანსის აღმოფხვრისთვის აქცენტი „მოთხოვნის მხარეზე“ ანუ ამომრჩევლზე** **გააკეთოს** და რეგიონული არასამთავრობო ორგანიზიაციების ისეთი აქტივობებს დაუჭიროს მხარი, რომელთა განხორციელებაც ქალი ამომრჩევლების საჭიროებების გამოვლენას და საარჩევნო სუბიექტებამდე მათ მიტანას შეუწყობს ხელს.

**მაგალითისთვის,** COG პროგრამით შეიძლება შემდეგი სახის აქტივობების განხორციელება *(ქვემოთ მოცემული ჩამონათვალი არასრულია. ის მხოლოდ რამდენიმე მაგალითს მოიცავს. არასამთავრობო ორგანიზაციები არ არიან ვალდებულები, ამ აქტივობებით შემოიფარგლონ)*:

* შესაბამის ქალაქში, რაიონში ან/და რეგიონში ქალთა საჭიროებების გამოვლენა და ამ საჭიროებების საარჩევნო პროგრამებსა და დებატებში ასახვის მიზნით არჩევნებში მონაწილე პოლიტიკურ პარტიებთან და კანდიდატებთან მუშაობა;
* რეგიონებში მცხოვრები ქალების პრობლემების (მაგ. საბავშვო ბაღების, ქალთა საჭიროებებზე მორგებული ინფრასტრუქტურის, ქალთა და ბავშვთა სამედიცინო მომსახურების, გენდერული ნიშნით ძალადობის პრევენციის და ა.შ.) გადაჭრისთვის ადგილობრივი არჩევნების მნიშვნელობის ხაზგასმა;
* არჩევნებში ქალი კანდიდატების მონაწილეობის მხარდაჭერა;
* საარჩევნო პროგრამებში ქალთა საკითხების ასახვის ანალიზი;
* მედიასთან პარტნიორობით ქალთა პრობლემების ან/და საარჩევნო პროგრამებში ამ პრობლემების და მათი გადაჭრის გზების მედიაგაშუქება (მაგ. ინტერვიუები ქალ კანდიდატებთან, ინტერვიუები საარჩევნო სუბიექტებთან ქალებისთვის პრიორიტეტულ საკითხებზე, ტელე– და რადიოდისკუსიები ქალთა პრობლემებზე და ა.შ.);
* ქალთა პოლიტიკურ მონაწილეობაზე და ზოგადად, ქალთა პრობლემებზე მომზადებული კვლევებისა და ანალიტიკური ანგარიშების გამოყენებით ვიზუალური მასალის მომზადება და მათ გარშემო ღია დისკუსიების ორგანიზება (ქალების, საჯარო მოხელეების, თანამდებობის პირების, პოლიტიკური პარტიების, აკადემიური პერსონალის, მედიის და მოქალაქეების მონაწილეობით);
* საარჩევნო სუბიექტებს (მათ შორის, ქალ კანდიდატებს) შორის დებატების ორგანიზება ქალთა საჭიროებებსა და პრობლემებზე (ამომრჩევლების მონაწილეობით);
* ქალთ პოლიტიკური მონაწილეობის ხელშემშლელი ფაქტორების (მათ შორის, ადგილობრივი გენდერული სტერეოტიპების) და ამ კუთხით არსებული ვითარების ანალიზი და ხაზგასმა;
* ქალთა საჭიროებებსა და პრობლემებზე და ქალი ამომრჩევლების სეგმენტის ფორმირებაზე ორიენტირებული **სხვა აქტივობების** განხორციელება.

შემოთავაზებულმა აქტივობებმა ხელი უნდა შეუწყოს ქალი ამომრჩევლების, როგორც ცალკე გამოკვეთილი სოციალური ჯგუფის, პრობლემებისა და საჭიროებების გამოვლენას ან/და გადაჭრას.

ACCESS–ი **მოუწოდებს** COG საგრანტო პროგრამით დაინტერესებულ არასამთავრობო ორგანიზაციებს, (ა) აქტივობების დაგეგმვისას გაითვალისწინონ ამ სფეროში უკვე განხორციელებული და მიმდინარე პროექტები და ინიციატივები, (ბ) ითანამშრომლონ ქალთა საკითხებზე მომუშავე წარმატებულ არასამთავრობო ორგანიზაციებთან (მათ შორის, თბილისის არასამთავრობო ორგანიზაციებთან), (გ) სამოქალაქო ჩართულობისა და ღია დისკუსიებისთვის გამოიყენონ დემოკრატიული ჩართულობის ცენტრების მედია ცენტრები და (დ) საპროექტო განაცხადებში გამოკვეთონ დასახული მიზნების ბოლომდე მიყვანის ან/და მიღწეული შედეგების მდგრადობის უზრუნველყოფის გზები (მათ შორის, პროექტის დასრულების შემდეგ).

**გრანტების გაცემა**

COG საგრანტო პროგრამის ფარგლებში დაფინანსდება ოთხი პროექტი. თითოეული პროექტის ბიუჯეტი 15 000 აშშ დოლარს, ხოლო ხანგრძლივობა ერთ წელს არ უნდა აღემატებოდეს. საგრანტო თანხების გამოყენება მხოლოდ პროექტში გაწერილი საქმიანობისთვის არის შესაძლებელი. ACCESS-ი იტოვებს უფლებას დააფინანსოს ნებისმიერი წარმოდგენილი პროექტი ან არ დააფინანსოს არც ერთი.

**საგრანტო პროგრამაში მონაწილეობის პირობები და დაფინანსების პრიორიტეტები**

მოქალაქეთა ჩართულობის საგრანტო კონკურსში მონაწილეობის მიღება შეუძლიათ საქართველოში რეგისტრირებულ არასამთავრობო ორგანიზაციებს.

პრიორიტეტი მიენიჭება ორგანიზაციებს, რომლებიც:

1. საქმიანობენ საქართველოს **რეგიონებში** ან/და წარმოადგენენ თბილისში არსებული ორგანიზაციის რეგიონულ ფილიალს/წარმომადგენლობას;
2. სათანადოდ დაასაბუთებენ, რომ **კარგად იცნობენ ქალთა პოლიტიკური მონაწილეობის** პრობლებას, განსაკუთრებით საქართველოს კონტექსტში და აქვთ ქალთა საკითხებზე მუშაობის წარმატებული გამოცდილება (დამოუკიდებლად ან სხვა ორგანიზაციასთანე რთად);
3. შექმნიან **კოალიციებს** და საპროექტო აქტივობების განხორციელებაში აქტიურად ჩართავენ ადგილობრივ ქალებს, ახალგაზრდებს, ეთნიკურ, რელიგიურ ან/და სექსუალურ უმცირესობებს ან/და სხვა **დაუცველ/მარგინალურ** ჯგუფებს;
4. დეტალურად გაწერენ საპროექტო აქტივობებში მოქალაქეთა ფართო ჯგუფების ჩართვის **ინოვაციურ და წარმტებულ გზებს;**
5. გამოიყენებენ **ახალ ტექნოლოგიებს** ქალი ამომრჩევლების სეგმენტის ფორმირების ან/და მოქალაქეების ჩართულობის უზრუნველსაყოფად;
6. **აქტიურად ითანამშრომლებენ მედიასთან** (მათ შორის, ონლაინ მედიასთან), რათა შეძლონ მოქალაქეთა მაქსიმალურად დიდი რაოდენობის მოცვა;
7. სათანადოდ დაასაბუთებენ **დასახული მიზნ(ებ)ის მიღწევაში დაგეგმილი აქტივობების როლს**.

საგრანტო პროგრამაში მონაწილე ორგანიზაციებმა უნდა დააკმაყოფილონ შემდეგი მოთხოვნები:

* იყვნენ რეგისტრირებულები როგორც არასამთავრობო, არამომგებიანი ორგანიზაცია, რომელსაც „საქართველოს კანონით გრანტების შესახებ“ შეუძლია მიიღოს გრანტი;
* ჰქონდეთ მინიმუმ ერთწლიანი სამუშაო გამოცდილება. როგორც წესი, ACCESS–ი არ აფინანსებს დამწყებ ორგანიზაციებს. გამონაკლისი დაიშვება იმ შემთხვევაში, თუ ახლად დაფუძნებული ორგანიზაციის ხელმძღვანელებს და თანამშრომლებს აქვთ შესაბამისი სამუშაო გამოცდილება/ცოდნა და ორგანიზაცია ყურადღებას ამახვილებს იმ საკითხზე (ავსებს იმ ნიშას), რომელსაც, მნიშვნელობის მიუხედავად, წარსულში ნაკლები ყურადღება ეთმობოდა;
* ჰქონდეთ მმართველობითი სტრუქტურა, რომელიც უზრუნველყოფს ხელმძღვანელი რგოლის როტაციას და უფლებამოსილებათა ადეკვატურ დანაწილებას, რაც გამოიხატება, სულ მცირე, გამგეობის, გამგეობის თავმჯდომარისა და აღმასრულებელი დირექტორის თანამდებობების არსებობით. გამგეობის თავმჯდომარე და აღმასრულებელი დირექტორი არ უნდა იყოს ერთი და იგივე პირი, გარდა იმ შემთხვევისა, როცა ორგანიზაციის მცირე ზომა არ იძლევა ამ ორი თანამდებობის გამიჯვნის საშუალებას. თუ საგრანტო განაცხადის წარმდგენი ორგანიზაცია ვერ აკმაყოფილებს ზემოაღნიშნულ მოთხოვნას, მან უნდა განმარტოს, თუ როგორ უზრუნველყოფს მომავალში მოთხოვნილი სტანდარტის დაკმაყოფილებას;
* ჰქონდეთ გამჭვირვალე საბუღალტრო სისტემა, რომელიც სრულ შესაბამისობაშია საქართველოს კანონმდებლობასთან და საერთაშორისო საბუღალტრო აღრიცხვის სტანდარტებთან (IAS). ასეთი სისტემის არარსებობის შემთხვევაში, გრანტის მიმღებმა მჭიდროდ უნდა ითანამშრომლოს ACCESS-თან, რათა მისი დახმარებით შეძლოს საბუღალტრო სისტემის დახვეწა;
* არ ჰქონდეთ დავალიანება. ნებისმიერი ვალი სახელმწიფოს ან სხვა პირის წინაშე უნდა იყოს ჩამოწერილი/ანაზღაურებული, ან ვალის დაფარვა უნდა მოხდეს ACCESS-ის გრანტის პირველი ტრანშის მიღებამდე;
* ფუნქციონირებდნენ როგორც დამოუკიდებელი, არაპოლიტიკური ორგანიზიაციები.

საჯარო მოხელეებს, პოლიტიკური თანამდებობის პირებს, პარლამენტის წევრებს, საზოგადოებრივი მაუწყებლის თანამშრომლებს და პოლიტიკური პარტიების ლიდერებს არ აქვთ უფლება იყვნენ პროექტის დირექტორები, ან/და პროექტიდან მიიღონ ანაზღაურება.

მოქალაქეთა ჩართულობის საგრანტო პროგრამის ფარგლებში არ დაფინანსდება და კონკურსს ავტომატურად გამოეთიშება პროექტები, რომლებიც გულისხმობენ:

* რომელიმე პოლიტიკური პარტიის მხარდაჭერას ან/და ლობირებას;
* რელიგიურ ღონისძიებებს (თუმცა, შესაძლოა დაფინანსდეს რელიგიური ორგანიზაციის მიერ წარმოდგენილი პროექტი, რომელიც არ ემსახურება რელიგიურ მიზნებს და შეესაბამება მოქალაქეთა ჩართულობის საგრანტო პროგრამის მოთხოვნებს);
* ჰუმანიტარულ საქმიანობას;
* მეცნიერულ კვლევას;
* ტრენინგს ორგანიზაციული განვითარებაზე ან/და დაფინანსების ახალი წყაროების მოძიებაზე (ე.წ. ფანდრაიზინგი);
* ინდივიდუალურ ან/და ჯგუფურ სამოგზაურო გრანტებს;
* კომერციული დანიშნულების კაპიტალურ მშენებლობას.

**საპროექტო განაცხადების წარდგენის პროცედურა**

საგრანტო განაცხადების წარდგენა შესაძლებელია ინგლისურ ან ქართულ ენაზე. განაცხადები მიიღება ელექტრონული ფოსტით ქვემოთ მითითებულ მისამართზე.

საგრანტო კონკურსში მონაწილე ორგანიზაციებმა უნდა წარმოადგინონ შემდეგი დოკუმენტები:

1. საგრანტო განაცხადი - შევსებული სააპლიკაციო ფორმა, პროექტის ბიუჯეტი და სხვა მოთხოვნილი დოკუმენტები;
2. იმ შემთხვევაში, თუ პროექტის ფარგლებში იგეგმება სახელმწიფო ინსტიტუტებთან ან/და მედია ორგანიზაციების წარმომადგენლებთან თანამშრომლობა, ამ ორგანიზაციების თანხმობის წერილები.

საბოლოო გადაწყვეტილების მიღებამდე ACCESS-მა **შეიძლება** მოითხოვოს დამატებითი დოკუმენტები, კერძოდ:

* ორგანიზაციის უახლესი ამონაწერი საჯარო რეესტრიდან (ამობეჭდეთ ვებგვერდიდან <http://www.reestri.gov.ge/>);
* ორგანიზაციის უახლესი შედარების აქტის ასლი (ამობეჭდეთ ვებგვერდიდან [www.rs.ge](http://www.rs.ge));
* აუდიტის დასკვნა;
* ორგანიზაციის ფინანსური დოკუმენტები (წლიური ბალანსი, მოგება-ზარალის უწყისი, ფულის ბრუნვის უწყისი) და
* ორგანიზაციის შიდა რეგულაციები.

ორგანიზაციის მიერ წარმოდგენილი საგრანტო განაცხადი მის მიერ უნდა იყოს მომზადებული. პლაგიატის შემთხვევაში ორგანიზაცია ავტომატურად გამოეთიშება კონკურსს.

წარმოდგენილ საგრანტო განაცხადებს ACCESS–ი გამოიყენებს მხოლოდ კონკურსის მიზნებისთვის და მათ არ გადასცემს სხვა ორგანიზაციებს/პირებს. გამონაკლისი მხოლოდ იმ შემთხვევაში დაიშვება, თუ ამას მოითხოვს საქართველოს კანონმდებლობა ან/და ამერიკის შეერთებული შტატების საერთაშორისო განვითარების სააგენტო (USAID). სხვა დონორებთან კოორდინაციის მიზნით, საგრანტო კონკურსში დაფინანსებული პროექტების შესახებ მოკლე ინფორმაცია გავრცელდება იმ ქართულ და საერთაშორისო ორგანიზაციებში, რომლებიც მხარს უჭერენ არასამთავრობო ორგანიზაციებს საქართველოში.

**საკონტაქტო ინფორმაცია**

**სააპლიკაციო ფორმა:** სააპლიკაიო ფორმის ჩამოტვირთვა შესაძლებელია [www.jobs.ge](http://www.jobs.ge)-დან ან ACCESS ვებგვერდიდან [www.ewmi-access.org](http://www.ewmi-access.org).

**განმარტებები:** კონკურსში მონაწილე ორგანიზაციებს შეუძლიათ საგრანტო პროგრამასთან დაკავშირებული კითხვებით მიმართონ ეკა იმერლიშვილს ელ. ფოსტის მისამართზე - [eimerlishvili@ewmi.org](mailto:eimerlishvili@ewmi.org). კითხვების დასმა ასევე შესაძლებელია ACCESS–ის პროგრამის ფეისბუქის გვერდზე [www.facebook.com/EWMI.ACCESS](http://www.facebook.com/EWMI.ACCESS). კითხვებზე პასუხები გამოქვეყნდება ყოველ პარასკევს 5 მაისიდან 24 მაისის ჩათვლით ხშირად დასმული კითხვების დოკუმენტით.

**საგრანტო განაცხადების წარდგენა:** საგრანტო განაცხადი და სხვა მოთხოვნილი დოკუმენტები ელ. ფოსტით უნდა გააგზავნოთ მისამართზე [grants@ewmi.org](mailto:grants@ewmi.org).ელ. ფოსტის სათაურში (subject) უნდა ჩაწეროთ “COG PROGRAM”.

**დამატებითი ვიდეო მასალა (არასავალდებულო)**

სურვილის შემთხვევაში, საგრანტო განაცხადთან (შევსებულ სააპლიკაციო ფორმასთან) ერთად, აპლიკანტებს შეუძლიათ წარმოადგინონ ვიდეომასალა, რომელშიც პროექტის იდეისა თუ დაგეგმილი აქტივობების შესახებ დამატებითი ინფორმაცია იქნება მოცემული. თუ თვლით, რომ პროექტის მთავარი იდეის/პრობლემის სრულად ასახვისთვის წერილობითი განაცხადი საკმარისი არ არის, მოამზადეთ ვიდეო, რომელიც ამ იდეას/პრობლემას უკეთესად წარმოაჩენს (მაგ. სხვადასხვა ადგილები, ინფრასტრუქტურა ან გამოცდილებები, რომლებიც ნათლად ასახავენ შემოთავაზებული პროექტის მნიშვნელობას და აქტუალობას) ან ასახავს პროექტის მიერ წარმოდგენილი ღონისძიებების გზით პრობლემის გადაჭრის მეთოდს. ვიდეოები იმ იდეას უნდა წარმოაჩენდეს ნათლად რისი აღწერაც წერილობით რთულია, და არ უნდა იყოს, მაგალითად, პრობლემის მიმოხილვის რეზიუმე ან მთლიანი საგრანტო განაცხადის შემოკლებული ვერსია. ვიდეოს პროფესიონალურ დონეზე გადაღება და დამონტაჟება არ არის სავალდებულო. ვიდეოს გადასაღებად შეგიძლიათ გამოიყენოთ ვიდეოკამერა, ტელეფონი, ან ციფრული ფოტოაპარატი.

ვიდეოს ხანგრძლივობა უნდა იყოს

* მაქსიმუმ 5 წუთი,
* ვიდეო შეგიძლიათ ატვირთოთ Youtube-ზე (შესაბამისი ბმული მიუთითეთ სააპლიკაციო ფორმაში), ან СD-ზე ჩაწერილი მოიტანოთ ACCESS-ის ოფისში და
* ჩანაწერის მოტანის შემთვევაში ვიდეო უნდა იყოს wma, .wmv., .avi, .mpg, .wav ფორმატში, ან სხვა ფორმატში, რომელსაც აღიქვამს Windows Media Player-ი.

გაითვალისწინეთ, რომ ვიდეომასალის წარმოდგენა სავალდებულო არ არის, თუმცა ტექნოლოგიების გამოყენება თავად აპლიკანტს დაეხმარება პრობლემის არსის უკეთ გადმოცემაში. ამავე დროს საგრანტო განაცხადის წერილობითი ჩაბარება მაინც სავალდებულოა.

**საგრანტო განაცხადების შეფასების პროცესი და კრიტერიუმები**

საგრანტო განაცხადებს შეაფასებს სპეციალურად ამ საგრანტო პროგრამისთვის შექმნილი გრანტების შემფასებელი კომისია, რომლის შემადგენლობაში იქნებიან ACCESS-ის თანამშრომლები და სხვა საზოგადოებრივი ორგანიზაციებიდან მოწვეული პირები.

საგრანტო განაცხადების შეფასების კრიტერიუმები:

1. ტექნიკური მხარე (50):

* საგრანტო განაცხადის შესაბამისობა მოქალაქეთა ჩართულობის საგრანტო პროგრამის მიზნებთან და კრიტერიუმებთან;
* წარმოდგენილი პროექტის შესაბამისობა მსგავსი მიზნის მქონე მიმდინარე და ძველ ინიციატივებთან;
* შემოთავაზებული სტრატეგიებისა და ტაქტიკის ეფექტიანობა;
* ინოვაციური ტექნოლოგიების, მათ შორის მედიისა და სხვა ვიზუალური მასალების, გამოყენება ქალ ამომრჩევლთან ეფექტიანი კომუნიკაციისთვის;
* პროექტის განხორციელების პროცესში ქალების, ახალგაზრების ან/და სხვადასხვა დაუცველი ჯგუფის ჩართულობისა და მონაწილეობის უზრუნველყოფის მასშტაბი;
* პროექტის სანდო და ეფექტური საკომუნიკაციო გეგმა, რომელიც ასევე მოიაზრებს საზოგადოების სხვადასხვა ჯგუფის (მათ შორის მარგინალური ჯგუფების) ჩართულობას.

1. გეოგრაფიული დაფარვა (10):

* პროექტის ფოკუსი საქართველოს რეგიონების მოსახლეობის ინფორმირებულობის, ინტერესის და მხარდაჭერის გაზრდაზე არასამთავრობო ორგანიზაციების მიმართ;
* დედაქალაქიდან ყველაზე მეტად დაშორებული და დაუცველი თემების ჩართულობა;

1. ბენეფიციარები (10):

* მნიშვნელოვანი და ფართო-მასშტაბიანი ჩართულობის მიზნით დაგეგმილი ღონისძიებები ქალებისთვის, მათთვის ცნობიერების ამაღლების, ადვოკატირების მხარდაჭერისა და/ან სხვა ღონისძიებებში მოქალაქეების მონაწილეობის მიზნით;
* მოხალისეებისა და ახალგაზრდების ჩართულობის წახალისება;
* პროექტის მიერ სამიზნე ჯგუფებად ქალების, რელიგიური, სექსუალური ან ეთნიკურ უმცირესობების, შეზღუდული შესაძლებლობების მქონე პირების, იძულებით გადაადგილებულ პირების, ან/და სხვა დაუცველი ჯგუფების, მოაზრება.

1. ხარჯთეფექტურობა (10)

* პროექტის ბიუჯეტის მიზნობრიობა და რაციონალურობა;
* თანადაფინანსების არსებობა (მათ შორის, ბიზნეს კომპანიებიდან, სხვა დონორი ორგანიზაციებიდან, ხელისუფლებიდან, მედია ორგანიზაციებიდან, სხვა პარტნიორი არასამთავრობო ორგანიზაციებიდან, მოხალისეებისგან და ა.შ.).

1. მზაობა თანამშრომლობაზე (10):

* აპლიკანტი ორგანიზაციის თანამშრომლობა სხვა არასამთავრობო ორგანიზაციებთან, ხელისუფლებასთან, მედია ორგანიზაციებთან და მოქალაქეებთან პროექტის მიზნების მისაღწევად, როცა ეს შესაძლებელია;
* USAID-ის მიერ დაფინანსებული/დაფუძნებული დემოკრატიული ჩართულობის ცენტრების გამოყენება ღია და საჯარო დიალოგისთვის (<http://www.cce.ge>);
* სხვა არასამთავრობო ორგანიზაციებთან ცოდნისა და რესურსების გაზიარების მიზნით თანამშრომლობის მასშტაბები ინოვაციური აქტივობების განხორციელების, მოქალაქეთა ჩართულობის და ტექნოლოგიების გამოყენების მიზნით.

1. ორგანიზაციის შესაძლებლობები და მსგავსი პროექტების განხორციელების გამოცდილება (10):

* პროექტის განმახორციელებელი გუნდის ადექვატური კვალიფიკაცია და გამოცდილება;
* ორგანიზაციიას მიერ მსგავსი პროექტების განხორციელების გამოცდილება.

**საგრანტო პროგრამის ვადები**

|  |  |
| --- | --- |
| კონკურსის შესახებ განცხადების გამოქვეყნება | 25 აპრილი, 2017 |
| ღია კარის დღე/ონლაინ კუნსულტაცია | 1 მაისი, 2017 |
| კონკურსთან დაკავშირებული შეკითხვების წარდგენის ბოლო ვადა | 23 მაისი, 2017 |
| ACCESS-ის მხრიდან კითხვებზე პასუხის გაცემის ბოლო ვადა | 25 მაისი, 2017 |
| **საგრანტო განაცხადების წარდგენის ბოლო ვადა** | **31 მაისი, 2017** |
| საგრანტო განაცხადების შეფასება | 14 ივნისი, 2017 |
| გამარჯვებული საგრანტო განაცხადების შესახებ გადაწყვეტილების გამოქვეყნება | 28 ივნისი, 2017 |
| საგრანტო ხელშეკრულებების გაფორმება გამარჯვებულ ორგანიზაციებთან | 4 ივლისი, 2017 |
| *გთხოვთ, გაითვალისწინოთ, რომ საგრანტო განაცხადების შეფასებისა და შედეგების გამოცხადების თარიღები შეიძლება შეიცვალოს* | |

**ტექნიკური დახმარება**

დაინტერესების შემთხვევაში კონკურსში გამარჯვებულ ორგანიზაციებს შეუძლიათ ისარგებლონ ACCESS-ის ტექნიკური მხარდაჭერის პროგრამით და ღონისძიებებით, რომლებიც ტრენინგისა და კონსულტაციის ცენტრთან (CTC) და სამოქალაქო განვითარების სააგენტოსტან (CiDA) ერთად ხორციელდება. პროექტის საწყის ეტაპზე მოხდება დაინტერესებული ორგანიზაციის შეფასება ორგანიზაციული განვითარების კუთხით, რის მიხედვითაც დგება ორგანიზაციის ინდივიდუალური საჭიროებებზე მორგებული შესაძლებლობების განვითარების გეგმა. გრანტიორ ორგანიზაციებს აქვთ შესაძლებლობა რომ ეს გეგმები განახორციელონ მოთხოვნის შესაბამისი და სამუშაო-ადგილის საჭიროებებზე მორგებული ზედამხედველობისა და კონსულტაციების დახმარებით. ტექნიკური დახმარება განხორციელდება პროექტის მიმდინარეობისას და სავარაუდოდ მისი დასრულების შემდეგაც. კონკურსში გამარჯვებულ ორგანიზაციებს ასევე საშუალება ექნებათ მონაწილეობა მიიღონ არამომგებიანი ორგანიზაციის მართვის ტრენინგ კურსში (Non-profit Management Program), რომელსაც CTC უძღვება. გამოყენებითი და პრაქტიკული სასწავლო პროგრამის საშუალებით არამომგებიანი ორგანიზაციის მართვის ტრენინგ კურსი საქართველოს მასშტაბით აძლიერებს არასამთავრობო ორგანიზაციის ლიდერებს რომ მათ შეძლონ მათი ორგანიზაციებში მენეჯმენტის წინაშე არსებული მრავალფეროვანი გამოწვევების ეფექტიანი გამკლავება.

**ACCESS-ის შესახებ**

ACCESS-ი 6 897 000 მილიონი აშშ დოლარის ღირებულების პროექტია, რომელსაც ამერიკის შეერთებული შტატების საერთაშორისო განვითარების სააგენტო (USAID) აფინანსებს და აღმოსავლეთ-დასავლეთის მართვის ინსიტუტი (EWMI) ანხორციელებს. პროექტის ადგილობრივი პარტნიორები არიან კონსულტაციის და ტრენინგის ცენტრი (CTC) და სამოქალაქო განვითარების სააგენტო (სიდა).

ACCESS-ის პრეოქტი 2014 წლის ნოემბერში დაიწყო და მიზნად ისახავს საქართველოში სამოქალაქო ორგანიზაციების ეფექტიანობის გაზრდას (I) მოქალაქეების ნდობისა და ჩართულობის გაზრდით არასამთავრობო ორგანიზაციების საქმიანობებში და (II) არასამთავრობო ორგანიზაციების სტაბილური განვითარების ხელშეწყობით.

მოქალაქეთა ჩართულობის საგრანტო (COG) პროგრამა ხელს უწყობს თბილისისა და რეგიონულ არასამთავრობო ორგანიზაციებს, რათა მათ შეძლონ აქტუალური საკითების გარშემო მოქალაქეთა მობილიზებისა და ჩართულობის გაზრდა საქართველოს სხვადასხვა რეგიონში. COG-ის საგრანტო პროგრამის ქვეშ მოაზრებული პროექტები შეიძლება მოიცავდეს ცნობიერების ამაღლების, ადვოკატირების კამპანიების და მოქალაქეთა მობილიზების ღონისძიებებს, რომლებიც საზოგადოებისთვის მნიშვნელოვან საკითხებს გააცნობენ გადაწყვეტილებების მიმღებებს და ხელს შეუწყობენ ისეთი ცვლილებებს, რომლებიც თემის პრობლემების გადაჭრისკენ იქნება მიმართული.

პროექტის თემები უნდა ეხმიანებოდეს ადგილობრივი მოსახლეობისთვის ყველაზე მწვავე და აქტუალურ პრობლემებს და ქმნიდეს მოქალაქეების მიერ ამ ადგილობრივი პრობლემების გადაჭრის შესაძლებლობას. პროექტის ღონისძიებები უნდა მოიაზრებდეს მაქსიმალურად დიდი რაოდენობის მოქალაქეების ჩართულობას ისეთი მეთოდებით, როგორებიცაა ადგილობრივი და სათემო ტიპის აქტივობები, სათემო შეხვედრები, მოხალისეთა მობილიზება, მედია აქტივობა, შეხვედრები ადგილობრივი და ცენტრალური მთავრობის წარმომადგენლებთან, პეტიცია და სხვა.

2014 წლიდან დღემდე ACCESS-მა სულ 17 მოქალაქეთა ჩართულობის გრანტი გასცა რეგიონულ და თბილისის არასამთავრობო ორგანიზაციებზე და ამით მხარი დაუჭირა მოქალაქეთა ჩართულობის მრავალფეროვან ინიციატივებს, მათ შორის მოქალაქეების მრჩეველთა საბჭოში აქტიური ჩართულობის, ადგილობრივი გარემოსდაცვითი პრობლემების მოგვარებაში მოსახლეობის გაააქტიურების, თვითმართველ ქალაქებში პეტიციების წარდგენისა და ანტიდასავლური დეზინფორმაციის წინააღმდეგ მიმართულ საქმიანობებს.

*სამოქალაქო საზოგადოების განვითარებისა და მოქალაქეების ჩართულობის პროექტს (ACCESS) აფინანსებს ამერიკის შეერთებული შტატების საერთაშორისო განვითარების სააგეტო (USAID) და ახორციელებს აღმოსავლეთ-დასავლეთის მართვის ინსიტუტი (EWMI). ACCESS მხარს უჭერს და აძლიერებს არასამთავრობო ორგანიზაიცებს, რომ მათ შეძლონ მოსახლეობის ნდობის მოპოვება, საჯარო პოლიტიკის საკითხებზე სამოქალაქო დისკუსიების წარმართვა, რაც ხელს უწყობს უფრო გამჭვირვალე და ანგარიშვალდებული მმართველობის დამკვიდრებას. ამერიკის შეერთებული შტატების განვითარების სააგეტო ადმინისტრირებას უწევს ამერიკის შეერთებული შტატების საერთაშორისო დახმარების პროგრამებს, რაც მოიცავს 80 -ზე მეტი ქვეყნისთვის ეკონომიკურ და ჰუმანიტარულ დახმარებას.*

1. <http://cesko.ge/statistic/#tabs-3> [↑](#footnote-ref-1)